b'\n_START_ARTICLE_\nBoeing C-17 Globemaster III\n_START_SECTION_\nTeht\xc3\xa4v\xc3\xa4t\n_START_PARAGRAPH_\nC-17 Globemaster III on Yhdysvaltain ja useiden l\xc3\xa4nsimaiden ilmavoimien rahtikonetyyppi. Se pystyy joukkojen ja kaikentyyppisen rahdin nopeaan kuljettamiseen tukikohtiin tai suoraan kohdealueelle. Kone pystyy joukkojen ja rahdin kuljetuksiin ja/tai pudottamiseen suoraan sotatoimialueelle. C-17-koneita k\xc3\xa4ytt\xc3\xa4vien joukkojen joustavuus ja suorituskyky parantaa Yhdysvaltain maailmanlaajuista liikkumiskyky\xc3\xa4.  _NEWLINE_C-17 on k\xc3\xa4ytetty toimittamaan sotilastarvikkeita ja humanitaarista apua Enduring Freedom \xe2\x80\x93operaation yhteydess\xc3\xa4 Afganistanissa sek\xc3\xa4 Iraq Freedom\xe2\x80\x93operaation yhteydess\xc3\xa4 Irakissa. 26. maaliskuuta 2003 viisitoista USAF C-17:\xc3\xa4\xc3\xa4 pudotti y\xc3\xb6pudotuksena 1\xc2\xa0000 laskuvarjoj\xc3\xa4\xc3\xa4k\xc3\xa4ri\xc3\xa4 Bashuriin Irakiin pohjoisen rintaman avaamiseksi Irakia vastaan._NEWLINE_Suomi on mukana kahdentoista maan ryhm\xc3\xa4ss\xc3\xa4 (Strategic Airlift Capability), joka on hankkinut kolme C-17-sotilaskuljetuskonetta yhteisk\xc3\xa4ytt\xc3\xb6\xc3\xb6n. Mukana ovat Nato-j\xc3\xa4senist\xc3\xa4 Norja, Yhdysvallat, Unkari, Viro, Liettua, Alankomaat, Puola, Slovenia, Bulgaria ja Romania. Suomen lis\xc3\xa4ksi Naton rauhankumppanuusohjelman j\xc3\xa4senist\xc3\xa4 mukana on Ruotsi. Ensimm\xc3\xa4inen koneista luovutettiin hein\xc3\xa4kuussa 2009, toinen syyskuussa ja kolmas lokakuussa 2009. Koneita operoi SAC:n operatiivinen yksikk\xc3\xb6 Heavy Airlift Wing ja ne on sijoitettu P\xc3\xa1pan lentotukikohtaan L\xc3\xa4nsi-Unkariin.\n_START_SECTION_\nOminaisuudet\n_START_PARAGRAPH_\nC-17:n voimanl\xc3\xa4hteen\xc3\xa4 on nelj\xc3\xa4 ty\xc3\xb6nt\xc3\xb6voiman k\xc3\xa4\xc3\xa4ntimill\xc3\xa4 eli suihkujarruilla varustettua F117-PW-100 (Pratt & Whitney PW2040) ohivirtausmoottoria. Jokainen moottori tuottaa 180kN ty\xc3\xb6nt\xc3\xb6tehon. _NEWLINE_Kone vaatii vain kolmen hengen miehist\xc3\xb6n. Se voi kuljettaa 70 tonnia painavan M1 Abrams -panssarivaunun. Maksimikuljetuskapasiteetti C-17:ll\xc3\xa4 on 77\xc2\xa0500 kg. Lentokorkeus 28\xc2\xa0000 jalkaa (8\xc2\xa0500 m), lentomatka 2\xc2\xa0400 meripeninkulmaa (4\xc2\xa0400 km). Lentonopeus 450 solmua (833 km/h) (0.74Mach). C-17 tarvitsee operoidakseen v\xc3\xa4hint\xc3\xa4\xc3\xa4n 900 m pitk\xc3\xa4n ja 27 m leve\xc3\xa4n kiitotien.'